Category: Jongste Nuus
Posted on 20 Jan 2022 20 Jan 2022 by Yanna Smith
Die goeie neerslae van die afgelope dae het talle riviere laat loop en volgens NamWater het verskeie damme water ingeneem. Von Bachdam naby Okahandja het 27 000 kubieke meter op 17 Januarie ontvang en staan tans op 46,5 persent. Tussen 18 en 19 Januarie het Hardap 26,2 miljoen kubieke meter ingeneem en het van 47,7 persent van kapasiteit gestyg tot 56,6 persent. Nautedam by Keetmanshoop staan tans op 107 persent nadat daar Maandag 2,1 miljoen kubieke meter water ontvang is. Die dam se sluise is Sondag oopgetrek toe die dam 110 persent bereik het. Net Wes van Windhoek het Friedenau 200 000 kubieke meter water ontvang en staan tans op 79,4 persent teenoor Maandag se 76,7 persent.
Die Verenigde Koninkryk gaan Covid-19-beperkings verslap. Dit sluit in die dra van maskers, en 'n onmiddellik opheffing van die riglyne om van die huis af te werk. Die minister van gesondheid, Sajid Javid, sê die Omikron-gevalle in die land neem af en is die begin van 'n nuwe hoofstuk in die stryd teen Covid-19. Javid sê die einde van die meeste Plan B-maatreëls in Engeland is die gevolg van die nasionale missie teen die virus:
Sommige kenners meen die verslapping in die maatreëls word aangedryf deur die skandes van Downingstraat 10.
Die nuwe skooljaar van 2022 is in sy tweede week. Sommige graad 11- en 12-leerders is besig om hul eksamens te herskryf. Die grootste uitdaging vanjaar is dat sommige leerders landwyd nie plek in skole en koshuise kry nie. Dit lei tot paniek, maar die adjunk-uitvoerende direkteur in die onderwysministerie sê die ministerie is bewus daarvan en in gesprek met al die streke. Bohn sê die skuld moet deels voor ouers en voogde gelê word, omdat die proses al verlede jaar begin is.
Die Amerikaanse hooggeregshoof het oudpresident Donald Trump se aansoek om toegang tot die Withuis-rekords van 6 Januarie te verhoed, van die hand gewys. Trump het sy eerste aansoek in die hoërhof gebring en verloor, en toe na die appèlhof geneem en weer verloor. Hierdie was sy laaste poging. Die land se nasionale argief kan nou die meer as 700 bladsye aan die komitee wat die opstand by Capitol Hill ondersoek , oorhandig. President Joe Biden vroeër reeds toestemming gegee dat die dokument openbaar gemaak kan word. Van die nege regters in die hof het net een, Clarence Thomas, in Trump se guns gestem. Die drie regters wat Trump aangestel het, het sy aansoek van die hand gewys.
'n Maatskaplike aktivis het gereageer op 'n handjievol betogers wat gekant is teen selfdegeslaghuwelike en die herroeping van die sodomiewet, wat gister na die Windhoek-hoërhof opgeruk het. Die hof gaan vandag uitspraak lewer in die saak van drie selfdegeslagpaartjies wat veg vir die erkenning van hul huwelike in Namibië. Zack Itodo, sosiale aktivis het sy reaksie op die betoging en die verwagte oordeel gegee.
Die Namibia Equal Rights Movement nooi die publiek uit om vandag vir Anette Seiler en Anita Seiler-Lilles by die hoërhof te ondersteun.
Die onderwysdepartment in Noordwes in die buurland het bevestig 162 leerders van die Tirelong Sekondêre Skool is na bewering ontvoer. Die departement sê 'n besope groep mense wat voorgegee het om ouers te wees, het in vier voertuie by die Boons Mega-plaasskool opgedaag. Toe veiligheidswagte hulle toegang weier, het hulle 'n klein hekkie gebreek en by die skoolterrein ingegaan. Die department sê die gepeupel het op fluitjies geblaas om die Tirelong-skoolseuns se aandag te trek. Die seuns het koshuisdeure, -vensters en diefwering afgebreek om uit te kom. Die oortreders het die 162 leerders na bewering in vyf bakkievragte weggeneem.
Die Amerikaanse minister van buitelandse sake, Antony Blinken, sê dit is noodsaaklik dat Westerse nasies verenig bly te midde van meedoënlose Russiese aggressie teen die Oekraïne. Hy is tans op besoek aan Kiëf. Amerika verleen bykomende militêre verdedigingshulp aan die Oekraïne om sy onafhanklikheid en gebiedsintegriteit te help beskerm. Blinken sê die Russiese President Vladimir Putin is nou in staat om na willekeur en op baie kort kennisgewing militêre optrede teen die Oekraïne van stapel te stuur en President Joe Biden sê dit kan enige oomblik gebeur omdat Putin 'iets moet doen'.
Die Bulle het gisteraand in Kaapstad 'n bonuspunt-oorwinning van 40-21 oor die Westelike Provinsie behaal. Dit is hulle tweede agtereenvolgende sege in die Curriebeker-seisoen. Die verdedigende kampioene het ses drieë gedruk waarvan vyf verdoel is. Intussen het Cameron Wright en Dan Jooste vir die Haaie oor die doellyn geduik en hulle veldtog op Kingspark afgeskop met 'n naelskraapse oorwinning van 24-23 oor die Griekwas. Die Poemas het in 'n indrukwekkende vertoning op Ellispark die Leeus met 50-9 verpletter.
Posted on 19 Jan 2022 19 Jan 2022 by Yanna Smith
Die Namibiese Hawens-owerheid het met kommer van die ministerie van onderwys verneem van swendelary wat met Namport verbind word. Na bewering het 'n sekere Ronny Goeieman verskeie skole namens die Namibiese Hawens-owerheid gekontak en gesê dat daar vraghouers met skenkings uit Europa aan die skool oorhandig moet word, maar die skole moet eers 'n betaling maak. Elias Mwenyo, die uitvoerende bestuurder van kommersiële dienste by die owerheid sê aan Kosmos 94.1 Nuus dat hierdie swendelary niks met Namport te doen het nie en die publiek moet nie vir hierdie swendelary val nie.
Simonis Storm sê voertuigverkope sal nie noemenswaardig styg
Simonis Storm het die voertuigverkope vir Desember 2021 bekend gemaak. Theo Klein, ekonoom van die makelaarsfirma, sê aan Kosmos 94.1 Nuus invoere van voertuie sal vanjaar uitdagings beleef as gevolg van uitdagings met produksie. Verkope sal ook nie vanjaar noemenswaardig styg nie omdat handelaars rapporteer dat voornemende kopers nie krediet by kommersiële bank kan bekom nie.